CELEX: 32021R0895
Language: hu
Date: 2021-02-24 00:00:00
Title: A Bizottság (EU) 2021/895 felhatalmazáson alapuló rendelete (2021. február 24.) az (EU) 2019/1238 európai parlamenti és tanácsi rendeletnek a termékszintű beavatkozás tekintetében történő kiegészítéséről (EGT-vonatkozású szöveg)

2021.6.4.   
               
               
                  HU
               
               
                  Az Európai Unió Hivatalos Lapja
               
               
                  L 197/1
               
            
         A BIZOTTSÁG (EU) 2021/895 FELHATALMAZÁSON ALAPULÓ RENDELETE
         (2021. február 24.)
         az (EU) 2019/1238 európai parlamenti és tanácsi rendeletnek a termékszintű beavatkozás tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a páneurópai egyéni nyugdíjtermékről (PEPP) szóló, 2019. június 20-i (EU) 2019/1238 európai parlamenti és tanácsi rendeletre (1) és különösen annak 65. cikke (9) bekezdésére,
         mivel:
         
                     (1)
                  
                  
                     Az EIOPA-nak képesnek kell lennie egyértelmű kritériumok és tényezők alkalmazására annak meghatározása során, hogy fennáll-e a befektetők védelemével kapcsolatos jelentős aggály vagy a pénzügyi piacok megfelelő működését és integritását, illetve az Unió pénzügyi rendszere egészének vagy egy részének stabilitását fenyegető veszély. Ez a rendelet tovább pontosítja az említett kritériumokat és tényezőket, beleértve az (EU) 2019/1238 rendelet 65. cikke (9) bekezdése második albekezdésének a), b), c) és d) pontjában felsoroltakat.
                  
               
                     (2)
                  
                  
                     Alapvetően fontos az Unión belüli következetes megközelítés biztosítása, megengedve ugyanakkor az Európai Biztosítás- és Foglalkoztatóinyugdíj-hatóság (EIOPA) számára, hogy előre nem látható kedvezőtlen események vagy fejlemények bekövetkezése esetén az (EU) 2019/1238 rendelet 65. cikkének (9) bekezdésével összhangban lévő, megfelelő intézkedéseket hozzon. A Bizottság felkérte az EIOPA-t, hogy adjon szakvéleményt a páneurópai egyéni nyugdíjtermék (PEPP) területéről.
                  
               
                     (3)
                  
                  
                     A „veszély” fennállása, ami a pénzügyi vagy árupiacok szabályos működése és integritása, vagy a pénzügyi rendszer stabilitása szempontjából való, EIOPA általi beavatkozás egyik előfeltétele, magasabb értékelési küszöböt tesz szükségessé, mint a „jelentős aggály” fennállása, ami az EIOPA általi, befektetővédelem biztosítását célzó beavatkozás előfeltétele. Az EIOPA-nak képesnek kell lennie beavatkozni, ha az ebben a rendeletben szereplő tényezők vagy kritériumok közül legalább egy ilyen aggályhoz vagy veszélyhez vezet.
                  
               
                     (4)
                  
                  
                     Figyelembe kell venni továbbá a PEPP-szolgáltató vagy PEPP-forgalmazó egyedi helyzetét és körülményeit az (EU) 2019/1238 rendelet 65. cikkének (9) bekezdésében említett típusú aggályokhoz vagy veszélyekhez való potenciális hozzájárulásuk tekintetében,
                  
               ELFOGADTA EZT A RENDELETET:
         
            1. cikk
            Az EIOPA a PEPP összetettsége mértékének mérlegelésekor a következő kritériumokat és tényezőket alkalmazza:
            
                        a)
                     
                     
                        a PEPP hosszú távú nyugdíj-előtakarékosságra irányuló jellege;
                     
                  
                        b)
                     
                     
                        a mögöttes eszközök típusa és átláthatóságának mértéke;
                     
                  
                        c)
                     
                     
                        a PEPP-pel összefüggő költségek és díjak átláthatóságának mértéke;
                     
                  
                        d)
                     
                     
                        olyan technikák alkalmazása, amelyek felhívják a PEPP-megtakarítók figyelmét a PEPP ismertetésében szereplő nem alapvető jellemzőkre;
                     
                  
                        e)
                     
                     
                        a kockázatok jellege és átláthatósága;
                     
                  
                        f)
                     
                     
                        olyan terméknév vagy terminológia vagy egyéb információ használata, amely a lehetségesnél vagy valószínűnél magasabb szintű biztonságra vagy hozamra enged következtetni, vagy megtévesztő termékjellemzők;
                     
                  
                        g)
                     
                     
                        a PEPP-ről rendelkezésre bocsátott információ elegendő volt-e ahhoz vagy elég megbízható volt-e ahhoz, hogy a célzott piaci szereplők megalapozott döntést hozhassanak, figyelemmel a PEPP jellegére és típusára;
                     
                  
                        h)
                     
                     
                        a teljesítmény kiszámításának összetettsége, különös tekintettel arra, hogy a hozam egy vagy több olyan mögöttes eszköz teljesítményétől függ-e, amelyet egyéb tényezők befolyásolnak;
                     
                  
                        i)
                     
                     
                        a kockázatok jellege és mértéke;
                     
                  
                        j)
                     
                     
                        a PEPP-et más termékekkel vagy szolgáltatásokkal összekapcsolva értékesítik-e;
                     
                  
                        k)
                     
                     
                        a PEPP szerződési feltételeinek összetettsége;
                     
                  
                        l)
                     
                     
                        a PEPP várható hozama és a veszteségek kockázata közti aránytalanság fennállása és mértéke, a következők figyelembevételével:
                        
                                    1.
                                 
                                 
                                    a költségszerkezet és egyéb költségek;
                                 
                              
                                    2.
                                 
                                 
                                    a szolgáltató által megtartott szolgáltatói kockázathoz viszonyított aránytalanság;
                                 
                              
                                    3.
                                 
                                 
                                    a kockázat/hozam profil;
                                 
                              
                  
                        m)
                     
                     
                        a PEPP árképzése és a járulékos költségei, figyelembe véve a következőket:
                        
                                    1.
                                 
                                 
                                    rejtett vagy másodlagos díjak felszámítása;
                                 
                              
                                    2.
                                 
                                 
                                    a nyújtott szolgáltatás szintjének nem megfelelő díjszabás;
                                 
                              
                                    3.
                                 
                                 
                                    a garanciák költsége, vagy PEPP-alaptermék esetében a tőkegarancia tényleges költségét vagy valós értékét nem tükröző költségek;
                                 
                              
                  
                        n)
                     
                     
                        a szolgáltatóváltási és a hordozhatósági szolgáltatás igénybevételének nehézségi foka és költsége a PEPP-megtakarító számára, a következőket figyelembe véve:
                        
                                    1.
                                 
                                 
                                    a szolgáltatóváltási szolgáltatások és a hordozhatósági szolgáltatások igénybevétele azzal a szakasszal kapcsolatban, amelyben a szolgáltatást igénybe veszik, az alkalmazott díjak és illetékek, vagy az előnyök és ösztönzők elvesztése;
                                 
                              
                                    2.
                                 
                                 
                                    az a tény, hogy a szolgáltatóváltási és a hordozhatósági szolgáltatások igénybevétele nem megengedett vagy tényszerűen lehetetlenné válik.
                                 
                              
                  
         
            2. cikk
            Az EIOPA a következő kritériumokat és tényezőket alkalmazza annak mérlegelése során, hogy milyen a PEPP kapcsolata a PEPP-megtakarító azon típusával, amely részére a terméket forgalomba hozzák vagy értékesítik:
            
                        a)
                     
                     
                        a PEPP-megtakarító készségeinek és képességeinek jellemzői, többek között iskolai végzettsége, egyéb nyugdíjtermékekkel, hosszú távú befektetési termékekkel vagy értékesítési gyakorlatokkal kapcsolatos ismeretei és tapasztalatai, valamint a PEPP-megtakarító kiszolgáltatottsága;
                     
                  
                        b)
                     
                     
                        a PEPP-megtakarító gazdasági helyzetének jellemzői, többek között jövedelme, vagyona és a megfelelő nyugdíjjövedelemhez a PEPP-től való függőség mértéke;
                     
                  
                        c)
                     
                     
                        a PEPP-megtakarító legfontosabb pénzügyi célkitűzései, beleértve a nyugdíj-előtakarékoskodást és a kockázatok, többek között a biometrikus kockázatok fedezését;
                     
                  
                        d)
                     
                     
                        a PEPP-et az eredetileg megcélzott piaci szegmensen kívüli PEPP-megtakarítóknak értékesítik-e, vagy megfelelően határozták-e meg a célpiacot;
                     
                  
                        e)
                     
                     
                        nemzeti garanciarendszer általi fedezetre való jogosultság, amennyiben létezik ilyen rendszer.
                     
                  
         
            3. cikk
            Az EIOPA a következő kritériumokat és tényezőket alkalmazza a PEPP, a tevékenység vagy a gyakorlat innovatív jellege fokának mérlegelésekor:
            
                        a)
                     
                     
                        a PEPP szerkezetével és jellemzőivel kapcsolatos innovatív jelleg foka, különösen a kockázatcsökkentési technikák vagy a kifizetési formák vagy az egyéb PEPP-juttatások kialakítása innovatív jellegének foka;
                     
                  
                        b)
                     
                     
                        az innováció diffúziójának mértéke, beleértve, hogy a PEPP a PEPP-megtakarítók egyes kategóriái számára innovatív jellegű-e;
                     
                  
                        c)
                     
                     
                        tőkeáttétellel járó innováció;
                     
                  
                        d)
                     
                     
                        a piacon a hasonló PEPP-ekkel vagy a PEPP-ek értékesítési gyakorlatával kapcsolatos korábbi tapasztalatok.
                     
                  
         
            4. cikk
            Az EIOPA a következő kritériumokat és tényezőket alkalmazza a PEPP vagy a gyakorlat által biztosított tőkeáttétel mérlegelésekor:
            
                        a)
                     
                     
                        a PEPP mögöttes eszközeinek egyedi jellemzői, figyelembe véve a PEPP-pel járó tőkeáttételt;
                     
                  
                        b)
                     
                     
                        a finanszírozási tőkeáttétel;
                     
                  
                        c)
                     
                     
                        az értékpapír-finanszírozási ügyletek jellemzői.
                     
                  
         
            5. cikk
            Az EIOPA a következő kritériumokat és tényezőket alkalmazza a PEPP méretének vagy a benne felhalmozott tőke teljes összegnek a mérlegelésekor:
            
                        a)
                     
                     
                        az egyes PEPP-megtakarítók szempontjából potenciálisan káros következmények nagysága, továbbá nagyszámú jelenlegi és potenciális PEPP-megtakarító esetén a PEPP-megtakarítók egy csoportjára nézve potenciálisan káros következmények, figyelembe véve különösen a következőket:
                     
                  
                        b)
                     
                     
                        a PEPP mérete és a benne felhalmozott tőke teljes összege;
                     
                  
                        c)
                     
                     
                        a PEPP névleges értéke;
                     
                  
                        d)
                     
                     
                        az esetleges káros következmények valószínűsége, nagyságrendje és jellege, beleértve a potenciális veszteség összegét;
                     
                  
                        e)
                     
                     
                        a káros következmények várható időtartama;
                     
                  
                        f)
                     
                     
                        a hozzájárulások volumene;
                     
                  
                        g)
                     
                     
                        a részt vevő közvetítők száma, valamint szakmai alkalmassági és üzleti megbízhatósági követelményei;
                     
                  
                        h)
                     
                     
                        a piac vagy az értékesítés növekedése;
                     
                  
                        i)
                     
                     
                        az egyes PEPP-megtakarítók által a PEPP-be fektetett átlagos összeg;
                     
                  
                        j)
                     
                     
                        a nemzeti biztosítási garanciarendszerekre vonatkozó jogban meghatározott kártalanítási összeghatár, amennyiben van ilyen rendszer;
                     
                  
                        k)
                     
                     
                        a PEPP-ekhez kapcsolódó biztosítástechnikai tartalékok értéke;
                     
                  
                        l)
                     
                     
                        a PEPP mögöttes eszközei nagy kockázatot jelentenek-e a résztvevők vagy a PEPP-megtakarítók által az érintett piacon kötött ügyletek végrehajtására;
                     
                  
                        m)
                     
                     
                        a PEPP a jellemzőinél fogva különösen alkalmas-e arra, hogy a pénzügyi bűnözés eszközévé váljon, különösen, hogy e jellemzők elősegíthetik-e azt, hogy a PEPP-et a következő célokra használják fel:
                        
                                    1.
                                 
                                 
                                    csalás vagy megtévesztés;
                                 
                              
                                    2.
                                 
                                 
                                    a pénzügyi piaccal összefüggő helytelen magatartás vagy információval való visszaélés;
                                 
                              
                                    3.
                                 
                                 
                                    bűncselekményből származó jövedelem kezelése;
                                 
                              
                                    4.
                                 
                                 
                                    a terrorizmus finanszírozása.
                                 
                              
                  
         
            6. cikk
            Az EIOPA a következő tényezőket is mérlegeli, amelyek befolyásolhatják a pénzügyi piacok megfelelő működését és integritását:
            
                        a)
                     
                     
                        a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenységei vagy pénzügyi gyakorlatai különösen nagy kockázatot jelentenek-e a piacok rezilienciájára vagy zökkenőmentes működésére nézve;
                     
                  
                        b)
                     
                     
                        a PEPP vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata jelentős és mesterséges aránytalanságot eredményezhet-e valamely származtatott termék ára és a mögöttes piaci árak között;
                     
                  
                        c)
                     
                     
                        a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata nagy kockázatot jelent-e a piac vagy a fizetési rendszerek infrastruktúrájára, többek között a kereskedési, elszámolási és kiegyenlítési rendszerekre;
                     
                  
                        d)
                     
                     
                        a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata veszélyeztetheti-e a PEPP-megtakarítók pénzügyi rendszerbe vetett bizalmát;
                     
                  
                        e)
                     
                     
                        a PEPP, vagy a PEPP-szolgáltató vagy PEPP-forgalmazó PEPP-pel kapcsolatos pénzügyi tevékenysége vagy pénzügyi gyakorlata nagy kockázatot jelent-e az Unió pénzügyi rendszere szempontjából fontosnak ítélt pénzügyi intézményeket érintő zavarok tekintetében.
                     
                  
         
            7. cikk
            Az EIOPA a PEPP-szolgáltató vagy PEPP-forgalmazó egyedi helyzetére és körülményeire alkalmazandó következő tényezőket is mérlegeli, figyelembe véve a következőket:
            
                        a)
                     
                     
                        pénzügyi helyzete és fizetőképessége;
                     
                  
                        b)
                     
                     
                        pénzügyi tevékenységei vagy pénzügyi gyakorlatai;
                     
                  
                        c)
                     
                     
                        üzleti modellje, beleértve fenntarthatóságát és átláthatóságát;
                     
                  
                        d)
                     
                     
                        a PEPP tekintetében a viszontbiztosítási és garanciamegállapodások alkalmassága;
                     
                  
                        e)
                     
                     
                        harmadik felek PEPP-szolgáltató általi igénybevétele a PEPP olyan fontos jellemzői tekintetében, mint a biometrikus kockázatok fedezése, garanciák és a PEPP hordozhatósága;
                     
                  
                        f)
                     
                     
                        a PEPP kapcsán alkalmazott értékesítési gyakorlatok, figyelembe véve a következőket:
                        
                                    1.
                                 
                                 
                                    az igénybe vett kommunikációs és forgalmazási csatornák;
                                 
                              
                                    2.
                                 
                                 
                                    információs, marketing- vagy más promóciós anyagok;
                                 
                              
                                    3.
                                 
                                 
                                    a forgalmazási modellel kapcsolatos innovatív jelleg foka, például a közvetítési lánc hossza, vagy a forgalmazási modellhez innovatív technikák igénybevétele.
                                 
                              
                  
         
            8. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 198., 2019.7.25., 1. o.